[pic] | COMISIA COMUNITĂŢILOR EUROPENE |

Bruxelles, 5.11.2008

COM(2008) 712 final

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Programul legislativ și de lucru al Comisiei pentru 2009 Să acționăm acum pentru o Europă mai bună VOLUMUL 1

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Programul legislativ și de lucru al Comisiei pentru 2009 Să acționăm acum pentru o Europă mai bună

1. Momente de încercare pentru Europa

În momente de criză, nevoia de solidaritate activă între statele membre și între instituții este mai pronunțată ca niciodată. În aceste momente, UE poate arăta cetățenilor europeni o valoare adăugată reală. Criza financiară actuală și încetinirea ritmului economic reprezintă pentru Europa una dintre cele mai dificile provocări cu care s-a confruntat și care a impus deja Uniunii să dea dovadă de rapiditate, hotărâre și solidaritate. În primul rând, Uniunea s-a dovedit aptă și ingenioasă în confruntarea cu criza care a afectat brusc încrederea în piețele financiare. Acum, trebuie să dea dovadă de aceleași calități în reformarea sectorului financiar și în atenuarea impactului încetinirii asupra economiei reale și a cetățenilor.

Perturbările economice s-au adăugat la o serie de alte provocări cu care se confruntă UE în 2008. Creșterile prețurilor la alimente și energie din ultimii ani au dublat presiunea asupra gospodăriilor europene. Procesul de ratificare a Tratatului de la Lisabona s-a confruntat cu votul negativ în cadrul referendumului din Irlanda. În conflictul din Georgia, Europa a fost chemată să joace un rol esențial în găsirea unei soluții și acordarea de ajutor. UE și-a demonstrat rezistența în fața acestor provocări, dovedind că se poate adapta la circumstanțe schimbătoare și că poate acționa în mod hotărât și concentrat pe aspecte specifice.

De la începutul mandatului său, Comisia a încercat să utilizeze cât mai eficient instrumentele de care dispune. Comisia are roluri multiple în sistemul european: stabilirea direcției și coerenței politicilor, inițierea de propuneri pentru legislația europeană, gestionarea politicilor și a programelor cheie, acționarea în calitate de garant al legislației europene și al condițiilor echitabile în Europa. Aceasta a depus eforturi deosebite pentru a lucra în parteneriat cu ceilalți actori-cheie care elaborează și execută activitățile Uniunii Europene: Parlamentul European, Consiliul, statele membre, societatea civilă și cetățenii la toate nivelurile. Un exemplu al acestei conlucrări îl constituie dialogul cu Parlamentul European și Consiliul privind Strategia de politică anuală, care, alături de contribuțiile parlamentelor naționale, a furnizat informații și a îmbogățit pregătirile pentru prezentul program de lucru.

Anul 2008 a arătat disponibilitatea și capacitatea instituțiilor UE de a se adapta la circumstanțe noi și la modificările de program. Flexibilitatea va constitui în mod inevitabil un aspect important al activității Comisiei în 2009. În același timp, Comisia s-a angajat, în ultimii ani, într-o serie de inițiative politice pe termen lung în domenii precum energia, schimbările climatice, migrația și politica socială. În ultimul an al mandatului său, Comisia se va concentra pe finalizarea activităților începute, lucrând în strânsă legătură cu Consiliul și Parlamentul. Actuala Comisie a acordat prioritate acțiunilor care să asigure beneficii directe cetățenilor, motiv pentru care este dornică să acționeze pentru ca inițiativele sale cheie să se transforme în legislație și să fie puse în practică și este hotărâtă să lucreze îndeaproape cu celelalte instituții ale UE în acest scop.

Pe parcursul mandatului său, Comisia a încercat să ofere Uniunii Europene instrumentele necesare pentru a răspunde în mod eficient globalizării. Europa beneficiază de societăți deschise și de piețe deschise, însă ambele necesită reglementări. UE este mândră de tradiția sa în materie de reglementări economice, sociale și de mediu care au adus beneficii importante cetățenilor. Comisia a depus eforturi pentru a extrage învățămintele din această experiență și a o folosi drept mijloc pentru a modela globalizarea, valorificând la maxim oportunitățile pe care aceasta le creează. Criza financiară a dezvăluit modul în care globalizarea a accentuat nevoia de coordonare și reglementare la nivel mondial. Comisia consideră că inițiativele sale pentru realizarea Strategiei de la Lisabona pentru creștere și locuri de muncă, stabilirea unei agende reînnoite pentru Europa de astăzi, combaterea schimbărilor climatice și promovarea securității energetice, precum și pentru abordarea chestiunilor precum migrația și îmbătrânirea populației, care afectează întregul continent, își vor demonstra utilitatea pentru Uniune. Totalitatea acestor inițiative constituie un program practic pentru deceniile următoare.

La începutul mandatului său, actuala Comisie a stabilit o agendă ambițioasă pentru prosperitate, securitate și dreptate socială în Europa. În ciuda unor provocări care au pus Europa la încercare, s-au realizat multe în ultimii patru ani. Comisia s-a implicat activ în susținerea celor mai importante realizări ale Uniunii în ultimii cinci ani și în propunerea de noi inițiative care duc mai departe această agendă ambițioasă. În primăvara anului 2009, Comisia va publica o declarație privind realizările sale, pe care le-a îndeplinit lucrând în strânsă legătura cu Parlamentul European și Consiliul, pentru a construi Uniunea Europeană a secolului XXI. Însă anul 2009 este în primul rând un an al alegerilor europene, iar alegerile din iunie 2009 pentru Parlamentul European vor acorda alegătorilor din toată UE posibilitatea de a-și exprima punctul de vedere cu privire la direcția în care se va îndrepta Uniunea în viitor. Programul de lucru al Comisiei pentru 2009 trebuie să asigure un răspuns în momente de încercare și să modeleze agenda viitoare a UE.

Revizuirea bugetară pe care o va propune anul viitor va oferi Comisiei oportunitatea de a privi spre viitor și de a stabili modul în care Uniunea Europeană poate utiliza instrumentele bugetare pentru a aplica politici moderne cât mai eficient.

2009 va fi anul unor aniversări importante – cinci ani de la extinderea din 2004 și douăzeci de ani de la căderea zidului Berlinului. Va fi un moment de sărbătorire a succesului extinderii, un moment în care Uniunea Europeană își poate demonstra din nou locul central în construirea unei Europe a păcii, prosperității și solidarității.

2. Priorită țILE PENTRU 2009

2.1. Cre ștere și locuri de muncă

Criza financiară și încetinirea creșterii economice au scos în evidență locul central al UE în asigurarea bunăstării economice și sociale a europenilor. Deși criza financiară își are originile în special în afara UE, realitățile pieței unice au pus accentul pe interdependența economiilor europene și pe nevoia esențială de o abordare comună și de o acțiune coordonată. Moneda euro și Banca Centrală Europeană au servit drept poli importanți de stabilitate în momente de încercare, susținuți de disciplina impusă de Pactul de stabilitate și creștere.

În timp ce impactul încetinirii creșterii asupra locurilor de muncă și întreprinderilor a devenit un motiv de îngrijorare, UE revine în centrul atenției. Este recunoscut rolul central al dimensiunii europene în eforturile de limitare a proporțiilor regresului, de reducere a impactului asupra europenilor și de ajutare a economiei europene pentru a reveni pe drumul creșterii durabile.

Comisia joacă o varietate de roluri în viața economică a Uniunii Europene. Rolul acesteia în activitățile cotidiene de asigurare a unor condiții de concurență echitabile pe piața unică și de menținere a caracterului de uniune vamală al UE oferă operatorilor implicați pe piață și statelor membre garanția că pot concura în mod loaial și că același reguli se aplică deopotrivă statelor mari și celor mici. Pe lângă responsabilitățile sale în calitate de inițiator de legislație, Comisia joacă de asemenea un rol mai general de coordonator și mediator imparțial, ajutând statele membre să lucreze împreună. Acest rol a fost esențial în momentele în care a fost nevoie de o acțiune imediată pentru a aborda criza financiară, oferind un cadru european pentru a ghida statele membre în elaborarea unor planuri de stabilizare care ar putea fi considerate compatibile cu piața unică și cu normele în domeniul ajutoarelor de stat, luând în considerare interesele tuturor. Comisia va rămâne activă și vigilentă, în timp ce eforturile de restabilire a încrederii în piețele financiare continuă. Aceasta va juca un rol deosebit în dezvoltarea și promovarea unei abordări europene comune în cadrul răspunsului internațional la perturbările economice.

Cea de-a doua fază a activității constă în măsuri practice pentru remodelarea cadrului de reglementare a sistemului financiar european. Comisia are, de asemenea, sarcina de a propune regimul de reglementare adecvat pentru piața unică, inclusiv în domeniul serviciilor financiare. În toamna anului 2008, Comisia și-a intensificat activitățile și a prezentat o serie de propuneri detaliate privind cerințele de capital, garantarea depozitelor și agențiile de rating, precum și noi norme contabile. Unul dintre principalele obiective pentru 2009 ar trebui să fie menținerea ritmului reformelor și sprijinirea Parlamentului European și a Consiliului în adoptarea rapidă a acestor măsuri, care sunt esențiale pentru restabilirea încrederii în rândul cetățenilor, investitorilor și întreprinderilor.

În prezent, se pregătește cea de-a doua fază a acestei activități, care va fi începe în 2009. Acest pachet de măsuri financiare va decurge dintr-o revizuire amplă care este deja în curs și care analizează caracterul adecvat al reglementării, supravegherii și transparenței tuturor actorilor financiari și ale tuturor investitorilor semnificativi pe piața de capital, inclusiv fondurile de investiții speculative și în societăți necotate, conducând la măsuri de eliminare a oricăror lacune constate. Pachetul va acoperi, de asemenea, remunerația directorilor și piețele instrumentelor derivate și va reține concluziile necesare formulate de grupul de experți la nivel înalt privind supravegherea financiară a UE, care a fost instituit de Comisie. Primele rezultate obținute de grup vor fi puse la dispoziția Comisiei, care le va prezenta Parlamentului European și Consiliului, înainte de Consiliul European de primăvară.

Având în vedere că impactul crizei creditelor este resimțit în economia reală, Comisia dezvoltă o strategie care să contribuie la limitarea acestui efect asupra creșterii, să sprijine persoanele care și-au pierdut locul de muncă și să reunească cele mai bune condiții pentru ca economia UE să poată reacționa la ieșirea din criză. Aceasta implică urmărirea în continuare a unui număr important de obiective-cheie ale Strategiei de la Lisabona pentru creștere și locuri de muncă: eliberarea potențialului IMM-urilor pentru a se concentra asupra dezvoltării propriilor activități, acțiuni de formare și recalificare în vederea promovării calificărilor necesare în economia de mâine, investirea în cercetare și dezvoltare. Aceasta înseamnă totodată că sprijinul acordat industriei trebuie să fie un sprijin avizat, care să ajute întreprinderile în satisfacerea nevoilor pe termen lung, precum eficiența energetică și tehnologia inovatoare nepoluantă. Acest lucru implică o colaborare cu statele membre pentru a accelera desfășurarea programelor din cadrul politicii de coeziune pentru perioada 2007-2013 care sprijină investițiile publice. Principiile fundamentale ale finanțelor publice solide și piețelor deschise sunt în continuare în centrul perspectivelor pe terme lung ale Europei în materie de creștere.

În alte domenii, Comisia pune în aplicare măsurile care decurg din examinarea pieței unice. Se va dezvolta o gamă largă de inițiative având drept obiective întărirea poziției consumatorilor, ameliorarea căilor de atac și facilitarea activității întreprinderilor pe piața unică prin îmbunătățirea abordării în materie de impozitare și modernizarea cadrului de afaceri. Exerciții specializate de monitorizare a piețelor vor analiza piețele cu amănuntul, bunurile electromenajere și produsele farmaceutice în vederea identificării oricăror probleme de funcționare a sectoarelor respective și asigurării faptului că beneficiile pieței unice sunt resimțite de cetățeni. Lipsa unui brevet unic și eficient din punct de vedere al costului rămâne o lacună evidentă a pieței unice.

Într-o perioadă marcată de greutăți economice și presiune socială, este mai important ca niciodată să se realizeze agenda socială pentru oportunități, acces și solidaritate. Comisia își va reînnoi strategia pentru tineret în scopul de a răspunde mai bine problemelor cu care se confruntă tinerii, cum ar fi șomajul disproporționat de ridicat și abandonul școlar timpuriu. O parte importantă a acestui efort pentru oferirea de oportunități este inițiativa Noi competențe pentru noi locuri de muncă, ce promovează integrarea tinerilor pe piața muncii. De asemenea, Comisia va depune eforturi deosebite pentru a contribui la adoptarea propunerilor sale privind combaterea discriminării, comitetele de întreprinderi, precum și reconcilierea vieții profesionale și a vieții de familie de către Parlamentul European și Consiliu.

Anul european al creativității și inovării va aduce în centrul atenției importanța pe care dezvoltarea aptitudinilor și promovarea inovării o dețin în cadrul strategiei pentru creștere și locuri de muncă. O inițiativă pentru îmbunătățirea contactelor dintre universități și întreprinderi va consolida o altă verigă importantă a acestui lanț. Odată cu Institutul European de Tehnologie care este acum pe deplin operațional, se va institui prima comunitate de cunoaștere și inovare.

Datorită Strategiei de la Lisabona pentru creștere și locuri de muncă, astăzi există un consens general cu privire la faptul că Europa trebuie să dispună de instrumentele necesare pentru a face față provocărilor viitoare în materie de competitivitate și din domeniul social și pentru a fundamenta economia europeană pe valorile europene esențiale de dreptate socială și dezvoltare durabilă. Este necesar ca încetinirea creșterii economice să fie luată în considerare, însă aceasta nu trebuie să îndepărteze UE de la sarcina sa pe termen lung, și anume construirea unei Europe a cunoașterii, competitive și durabile, pentru viitor. Intrarea Slovaciei în zona euro va reprezenta un simbol important al progresului monedei euro care devine o forță majoră de stabilitate în economia mondială și va coincide cu o analiză a contribuției extinderii la economia UE în ultimii cinci ani.

Pe parcursul anului 2009, Comisia va analiza modul în care Strategia de la Lisabona ar putea fi adaptată pentru perioada de după 2010, iar obținerea unui echilibru adecvat între prioritățile pe termen lung și scurt va reprezenta o provocare esențială. Un angajament clar în favoarea punerii în aplicare a reformelor structurale este necesar pentru a sporiri încrederea consumatorilor și a investitorilor, pe termen scurt, și pentru a îmbunătăți rezistența și dinamismul economiilor noastre, pe termen lung.

2.2. Schimbările climatice și o Europă durabilă

2009 va fi un an esențial pentru eforturile de combatere a schimbărilor climatice. Convenția ONU privind schimbările climatice, care va avea loc la Copenhaga, va fi de o importanță fundamentală pentru a testa hotărârea comunității internaționale de a înfăptui o schimbare istorică: concretizarea tuturor eforturilor într-un acord cu privire la adoptarea de măsuri mult mai radicale pentru a reduce emisiile de gaze cu efect de seră după 2012.

Comisia își asumă angajamentul de a face ca UE să urmărească cele mai ambițioase obiective pentru menținerea unui nivel ridicat de ambiție. UE a condus dezbaterile, convenind asupra realizării a trei obiective principale până în 2020: o reducere cu 20% a emisiilor de gaze cu efect de seră, o cotă de 20% a energiei regenerabile și o îmbunătățire cu 20% a eficienței energetice. Pachetul de măsuri destinate să realizeze aceste obiective rămâne o prioritate absolută pentru credibilitatea Europei în calitate de principal conducător al eforturilor mondiale pentru combaterea schimbărilor climatice. Perturbările economice actuale nu au afectat cu nimic necesitatea, pe termen lung, de a continua politicile destinate să plaseze Europa în avangarda luptei pentru un viitor cu emisii reduse de carbon: cea mai bună metodă de a stimula cererea este de a privilegia măsurile care vizează tehnologiile ecologice și eficiența energetică. Este extrem de important să se asigure adoptarea integrală a acestor măsuri înainte de alegerile pentru Parlamentul European.

Aceste măsuri vor crea condițiile necesare pentru ca UE să poată conduce negocierile în cadrul ONU, care vor necesita în continuare hotărâre, perseverență și imaginație. La începutul anului 2009, Comisia va prezenta propuneri privind abordarea pe care o va adopta UE pentru a garanta un acord mondial ambițios și cuprinzător.

Un alt obiectiv-cheie al pachetului este de a asigura o energie europeană sigură, durabilă și competitivă. Creșterea prețurilor energiei constatată în 2008 a subliniat din nou vulnerabilitatea Europei în materie de energie și nevoia stringentă de a promova securitatea energetică. În cadrul revizuirii strategice a politicii energetice, Comisia va stabili o strategie generală pentru îmbunătățirea securității energetice, care ar trebui să fie o temă majoră pentru 2009. Aceasta va include: continuarea măsurilor concrete privind eficiența energetică, realizarea unui obiectiv comun de interconectare și gestionare eficientă a stocurilor, în special pentru ca noile state membre să fie conectate la rețeaua europeană și adoptarea unei abordări coordonate privind îmbunătățirea și diversificarea ofertei provenind din exteriorul Europei. Revizuirea subliniază, de asemenea, importanța pe care o are adoptarea propunerilor privind piața internă de gaz și electricitate, stabilind noi modalități de a asigura o competitivitate sporită și prețuri adecvate, precum și conlucrarea organismelor naționale de reglementare.

Dezvoltarea durabilă este în centrul politicilor UE. Anul 2009 va fi marcat de o reflecție specifică asupra viitorului strategiei de dezvoltare durabilă și asupra celui mai eficient mod de a realiza obiectivele acesteia. Printre inițiativele specifice, strategie UE privind regiunea Mării Baltice va promova o regiune durabilă, prosperă, accesibilă și sigură din punct de vedere al mediului. Ecologizarea politicii europene în domeniul transporturilor va continua, iar Comisia va prezenta o comunicare privind scenariile viitoare în materie de transporturi cu un orizont temporal între 20 și 40 de ani și o carte verde privind rețelele transeuropene de transport. Toate politicile în domeniile mediului, agriculturii și pescuitului încearcă să asigure compatibilitatea dintre sistemele cotidiene de gestionare și control și o viziune pe termen lung privind utilizarea durabilă a resurselor naturale ale Europei. În 2009, Comisia va lansa, de asemenea, o consultare majoră privind reforma politicii comune în domeniul pescuitului în contextul politicii maritime integrate a UE, iar biodiversitatea va constitui o temă importantă. Tot în 2009 ar trebui să se pună în aplicare „bilanțul de sănătate” al PAC, inclusiv transferarea fondurilor de la plățile directe la dezvoltarea rurală pentru a face față noilor provocări, cum ar fi schimbările climatice, energia regenerabilă, gestionarea apelor și biodiversitatea.

2.3. O Europă aproape de cetă țeni

Comisia a acordat cetățenilor europeni un loc central în proiectul european, prin intermediul politicilor în domenii apropiate de cetățeni, precum drepturile fundamentale și cetățenia, migrația, justiția, securitatea și siguranța, protecția consumatorilor și sănătatea.

Pentru a răspunde așteptărilor ridicate ale cetățenilor UE, Comisia va lua inițiative într-o gamă variată de domenii cu o importanță directă pentru cetățeni. Se vor lua măsuri concrete pentru a consolida aplicarea eficientă a normelor în domeniul protecției consumatorilor în beneficiul consumatorilor din întreaga Europă. Securitatea alimentară, sănătatea animalelor și bunăstarea animalelor vor face obiectul unei monitorizări permanente, în timp ce Comisia va continua să lucreze la strategia UE în domeniul sănătății pentru a ajuta statele membre să promoveze sănătatea publică în modul cel mai eficient. Comisia va examina în special rolul pe care UE îl poate juca pentru a contribui la reducerea inegalităților în materie de sănătate pe teritoriul Europei.

Pentru a pregăti viitorul, activitățile privind aspectele demografice vor continua în 2009, în strânsă cooperare cu președinția cehă și cu cea suedeză; o evaluare a gradului de pregătire al UE pentru schimbarea demografică va fi prezentată cu ocazia Consiliului European de primăvară.

În 2009, Comisia va prezenta propuneri privind evoluțiile viitoare ale UE ca spațiu de libertate, securitate și justiție. Acestea vor sta la baza discuțiilor cu statele membre, în vederea adoptării unor măsuri care să continue actualul Program de la Haga.

Elaborarea în continuare a unei politici comune de imigrare va rămâne o prioritate. În cadrul comunicării recente intitulate „O politică comună de imigrare pentru Europa: principii, acțiuni și instrumente”[1], Comisia și-a asumat angajamentul să realizeze o serie de obiective și principii, în parteneriat cu statele membre și cu celelalte instituții ale UE. Această comunicare va orienta acțiunile Comisiei în 2009, prin intermediul cărora imigrarea trebuie integrată pe deplin în politicile mai ample ale UE pentru creștere economică, competitivitate și incluziune socială. Politicile în materie de relații externe trebuie să joace, de asemenea, un rol prin promovarea parteneriatelor consolidate cu țările terțe în domeniul gestionării migrației și prin intermediul unor legături mai strânse cu politicile în materie de dezvoltare și comerț.

În 2009, Rețeaua europeană de migrație va deveni operațională și vor fi reunite condițiile necesare pentru finalizarea sistemului european comun de azil până în 2010, inclusiv crearea Oficiului european de sprijin în materie de azil. Comisia acordă o importanță deosebită adoptării și punerii în aplicare a propunerilor recente în domeniul migrației și azilului. Se va continua gestionarea integrată a frontierelor, prin sporirea cooperării operaționale și lansarea noului mecanism de evaluare Schengen. Se va promova, de asemenea, cooperarea practică între statele membre, precum și între statele membre și FRONTEX, în domeniul politicii de returnare.

Dat fiind că cetățenii circulă liber pe teritoriul UE, aceștia trebuie să aibă un acces egal la justiție și la protecție juridică. Cei care încalcă legea trebuie deferiți justiției și judecați. În 2009, UE se va apropia de obiectivul de a deveni cu adevărat un spațiu al justiției prin intermediul inițiativelor de îmbunătățire a recunoașterii reciproce în materie civilă și penală în mai multe domenii concrete (procese de judecată, drepturi procedurale, succesiuni și testamente). Pentru a spori securitatea cetățenilor UE, Comisia va prezenta, de asemenea, o serie de propuneri privind abordarea unor forme noi și specifice de criminalitate: prevenirea în mai mare măsură a abuzului împotriva copiilor și a traficului de copii, consolidarea cooperării internaționale pentru a combate și preveni atacurile informatice, precum și combaterea riscului de atacuri teroriste în domenii cum ar fi amenințările chimice, biologice, nucleare și radiologice.

2.4. Europa ca partener mondial

Într-o lume globalizată, obiectivele și provocările menționate anterior nu pot fi abordate fără o prezență europeană. Acestea trebuie abordate și proiectate prin intermediul politicii externe a UE, care va combina întotdeauna o abordare strategică pe termen lung cu reacția la necesitățile iminente ale politicii externe.

În 2009, Comisia va continua să își consolideze relația pe termen lung cu partenerii-cheie. Ultimul an a arătat importanța unei viziuni comune cu Statele Unite în momente de presiune intensă, precum și importanța reciprocă a relațiilor bune cu Rusia și a dezvoltării de politici eficiente în domenii precum energia, migrația, comerțul și investițiile. Criza financiară a subliniat încă o dată necesitatea ca Europa să își aprofundeze relațiile cu parteneri-cheie din Asia, cum ar fi China, India și Japonia, precum și cu alte economii emergente, cum ar fi Brazilia.

Criza care a afectat Georgia în vara anului 2008 a arătat două fațete ale acțiunii externe a UE. În primul rând, a arătat că Uniunea Europeană este considerată o forță pozitivă pentru prevenirea și soluționarea conflictelor, capabilă să acționeze ca mediator în cele mai tensionate situații. În al doilea rând, a necesitat din nou ca UE să acționeze rapid și hotărât, nu numai pe căi diplomatice, ci și prin acordarea de ajutor umanitar concret celor în dificultate.

După două luni, criza financiară a adus din nou în centrul atenției rolul esențial pe care UE a ajuns să îl dețină în momente care impun o veritabilă abordare la nivel mondial. Comisia va continua să joace un rol principal pe măsură ce se desfășoară o serie de summit-uri internaționale, care vizează atât restabilirea încrederii în sistemul financiar internațional, cât și o reflecție pe termen mai lung cu privire la reformarea guvernanței economice.

Comisia va acorda o atenție deosebită următoarelor aspecte:

- continuarea procesului de extindere, având în vedere în special faptul că negocierile cu Croația intră într-o fază decisivă. Se va dezvolta perspectiva europeană pentru alte țări din Balcanii de Vest, iar negocierile de aderare cu Turcia vor continua în ritmul reformelor sale naționale. De asemenea, Comisia va continua să acorde o atenție deosebită dezvoltării economice și politice a Kosovo;

- activitățile pentru dezvoltarea Procesului de la Barcelona: Uniunea pentru Mediterana și a Parteneriatului estic reprezintă o altă recunoaștere a importanței unei relații eficiente și globale cu țările din vecinătatea UE. Construind o relație corespunzătoare cu vecinii Europei, putem face față mai ușor unor provocări precum securitatea energetică, migrația și schimbările climatice. În cadrul politicii europene de vecinătate, Comisia va dezvolta idei care pot orienta UE în găsirea echilibrului adecvat între o relație consolidată pe plan economic și politic cu ansamblul țărilor din vecinătatea sa și necesitatea de a stabili relații adaptate la particularitățile diverselor regiuni și ale diferiților parteneri;

- construirea unui parteneriat de lucru eficient cu noua administrație a Statelor Unite, care va avea o importanță deosebită pentru abordarea provocărilor-cheie la nivel mondial, precum schimbările climatice, pentru promovarea securității și stabilității, precum și pentru dezvoltarea cooperării economice și în domeniul reglementării;

- finalizarea Agendei de la Doha pentru dezvoltare va rămâne o prioritate importantă, reprezentând unul dintre cele mai bune mijloace de a oferi noi oportunități întreprinderilor din UE, de a stimula dezvoltarea și de a limita protecționismul pe plan mondial. În același timp, UE va continua să avanseze și, în măsura posibilului, să finalizeze negocierile comerciale bilaterale care sunt în curs de desfășurare;

- consolidarea unei relații cu țările în curs de dezvoltare, bazată pe realizarea Obiectivelor de Dezvoltare ale Mileniului, și construirea de alianțe cu aceste țări pentru a aborda problemele mondiale care adesea le afectează în cea mai mare măsură, precum siguranța energetică și alimentară, schimbările climatice și migrația. Comisia va încerca în continuare să sporească numărul relațiilor stabilite cu țările în curs de dezvoltare.

3. O mai bună LEGIFERARE – ATINGEREA REZULTATELOR PROMISE șI SCHIMBAREA CULTURII DE LEGIFERARE

Pe fundalul crizei financiare și al situației economice, nevoie de a legifera bine în favoarea competitivității economice este mai importantă ca niciodată. Prin urmare, promovarea unui mediu de legiferare mai simplu și mai adecvat care să elimine sarcinile administrative inutile va rămâne o componentă-cheie a activității legislative a Comisiei în 2009. Se va pune accentul pe îmbunătățirea calității noilor propuneri, simplificarea legislației în vigoare și reducerea sarcinilor administrative. Ca de obicei, succesul acestor eforturi va depinde de buna cooperare cu celelalte instituții și cu statele membre. UE va continua discuțiile cu principalii săi parteneri internaționali în domeniul cooperării legislative, convergenței normelor și echivalenței regulilor.

Cea de-a treia revizuire strategică a programului „O mai bună legiferare” va prezenta raportul privind cele trei componente de bază ale programului pentru o mai bună legiferare, și anume evaluarea impactului, simplificarea și reducerea sarcinii administrative. Aceasta va analiza modul în care Comisia își va consolida sistemul de evaluare a impactului, inclusiv prin aplicarea orientărilor revizuite și prin revizuirea abordării comune privind evaluarea impactului din noiembrie 2005. Strategia pentru simplificarea mediului de legiferare, precum și programul de codificare, vor fi revizuite și actualizate. În același timp, punerea în aplicare a programului de acțiune pentru reducerea sarcinii administrative va fi revizuită și vor fi evaluate progresele realizate în atingerea obiectivului de reducere de 25% până în 2012. Pe acest fundal și pornind de la activitățile interne intense și de la contribuțiile Grupului la nivel înalt de părți interesate independente privind sarcinile administrative, Comisia va prezenta noi propuneri destinate să realizeze aceste obiective.

La începutul mandatului său în 2004, actuala Comisie a examinat propunerile în curs de adoptare din perspectiva relevanței acestora pentru obiectivele de politică și a conformității cu standardele privind îmbunătățirea legiferării și a convenit asupra unei liste substanțiale de retrageri. Comisa intenționează să propună ca următoarea Comisie să întreprindă același exercițiu. Programul legislativ și de lucru al Comisiei cuprinde și alte propuneri în curs de aprobare pe care Comisia intenționează să le retragă.

Activitățile de îmbunătățire a aplicării legislației comunitare vor continua. Se va evalua proiectul pilot privind furnizarea informațiilor, soluționarea problemelor și corectarea încălcărilor dreptului comunitar, care a fost lansat de Comisie și de statele membre în aprilie 2008.

4. Comunicarea privind Europa

Încetinirea creșterii economice și faptul că ratificarea Tratatului de la Lisabona nu este încă finalizată sporesc necesitatea de a concentra comunicarea pe rezultatele concrete generate de Uniunea Europeană, precum și pe aspecte care îi interesează în mod special pe cetățeni în viața de zi cu zi.

2009 va fi primul an în care prioritățile interinstituționale vor fi convenite de Consiliu, Parlamentul European și Comisie în cadrul declarației comune referitoare la Parteneriatul pentru comunicarea privind Europa. Având în vedere cele 375 de milioane de alegători pe care trebuie să îi mobilizeze, alegerile pentru Parlamentul European vor reprezenta cea mai importantă prioritate a comunicării interinstituționale, convenită de cele trei instituții. Activitățile de comunicare vor viza în special publicul care este mai puțin implicat în aspectele legate de UE, precum tinerii, femeile și șomerii.

Coordonarea cu Parlamentul European și cu statele membre va reprezenta, de asemenea, un aspect esențial pentru comunicarea progreselor realizate în ceea ce privește pachetul pentru energie și schimbări climatice în perspectiva Conferinței de la Copenhaga din decembrie 2009, precum și a celei de a 20-a aniversări a schimbării democratice care s-a produs în Europa Centrală și de Est. Sub acest titlu cuprinzător, Comisia se va concentra asupra sărbătoririi celor 20 de ani de la căderea zidului Berlinului/Cortinei de fier și a celor 5 ani de la extindere din 2004, pentru a sublinia valorile comune și legăturile dintre europeni, precum democrația, libertatea și solidaritatea.

În cele din urmă, pe măsură ce UE încearcă să găsească soluții pentru criza financiară și consecințele acesteia în contextul economic mai larg, comunicarea privind abordarea bazată pe parteneriate în vederea sprijinirii creșterii, ocupării forței de muncă și solidarității va deveni o prioritate importantă pentru toate cele trei instituții.

Celelalte priorități de comunicare ale Comisiei se concentrează pe explicarea valorii adăugate a UE în domenii în care cetățenii și-au exprimat din ce în ce mai mult îngrijorarea: securitatea în general și necesitatea unei Europe mai puternice în lume.

Priorități în materie de comunicare interinstituțională prevăzute pentru 2009

- Alegerile pentru Parlamentul European din 2009

- Energia și schimbările climatice

- Sărbătorirea a 20 de ani de la schimbarea democratică din Europa Centrală și de Est

- Dezvoltare durabilă, locuri de muncă și solidaritate

Alte priorități în materie de comunicare prevăzute pentru 2009

- Viitorul unei Europe pentru cetățeni

- Europa în lume

Dat fiind că 2009 va fi Anul european al creativității și inovării, se va acorda o atenție deosebită acestei teme în contextul priorității de comunicare privind dezvoltarea durabilă, locurile de muncă și solidaritatea.

[1] COM(2008) 359 și SEC(2008) 2026.